آش طاري في إسبانيا؟؟ واحد التويشية كاتهم المغاربة...كاتهم المغاربة ولكن مع الأسف المغاربة ما مسوقينش ليها.. في الحقيقة للي حاكمينا هوما للي ما ممسوقينش ليها، أما حنا “بقر علال” واخا ندويو حتى نعياو، ماغادي يدديها فينا حد..لسبب بسيط هو أننا باقي لينا وبين الديمقراطية واحد عشرين مليون سنة ضوئية.. لقيت راسي كانتساءل غير بوحدي بحال المسططي: “واش قضية الصحراء، للي هيا القضية الأولى ديال المغاربة، واقع فيها التخوفيش عند صحابنا صبنيول للي حنا كانطببلو ونزغتو للعلاقة المتميزة للي رابطانا بيهم، وللي حاكمينا ضاربين الطم؟؟”..غادين تقولو ليا آش طاري ثاني، نتا داير بحال موكا كاتجيب لينا غير لخبار الخايبة بحال كمارتك..ما كاين مشكل هاهو للي مقللقني.. واحد السيد صديقي وخويا عطاني واحد لخبار مقودة، لجنة العدل في مجلس النواب بالغرفة السفلى في البرلمان الإسباني، عطات الضوء الخضر بالإجماع لواحد المبادرة أطلقتها كُتلة “كُومبروميس”، وللي هيا كتلة نيابية كاتنتامِي لحركة الحكم الذاتي ديال منطقة “بلنسية” Valencia..هاذ المبادرة كاتهدف للاعتراف “بالصحراءِ الغربيّة” كإقليم مرتابط تاريخيا بإسبانيا وبذلك...هاذ الاعتراف غادي يترتب عليه أن سكان الصحراء يمكن ليهم ياخدو الجنسية الإسبانية من بعد سنتين من الإقامة في إسبانيا... هاذ الويل مابقى غير يدوز للتصويت في جلسة علنية ويصبح قانون.. تذكرو معايا الله يجازيكم ذاك النهار مللي قررو ثاني اسبنيول يعطيو الجنسية الإسبانية لليهود المغاربة بحجة أنهم كانوا من ضحايا الجلاء ديال ديك الملكة ديالهم الزوينة في 1492، واستثناو من هاذ الإجراء المسلمين “الهورناشيرويس والموريسكوس” للي حتى هوما بحال خوتهم اليهود جراو عليهم بكري، من دون ما المغرب مايحتج واخا غير بالفانت.. غريب والله إيلى غريب..سيدي مزوار وصحابو غادين يبقاو ضاربين الطم حتى تخماج هاذ المصيبة ديال صحابنا للي النهار وماطال وهوما آجي آسي الحموشي شوف لينا الإرهاب من هنا، شوف لينا الإرهاب من لهيه، آجي آالمغرب عاونا في مصائب الهجرة، حمي لينا مليلية من الأفارقة لا يهجمو علينا، وزيد وزيد..واش حنا ماعندنا نفس ولا؟؟ كيفاش جماعة من نوابكم يعتارفو ليا ببلاد، هي ديالي، كمنطقة مرتابطة تاريخيا بإسبانيا؟؟كيفاش؟؟ غادي تبقاو تتسناو حتى يبدا يعوم علينا الما، عاد ثاني تمشيو تنقلو ليا بنادم في الكيران وتجيبوه للرباط باش يدير المسيرات، وعوض يحتج على إسبانيا، يبدا يحتج على دولة “كوكوريكو” بحال للي دار ذاك النهار معا المعممش ديال بان كيمون.. هاوذني منكم... 
اسبانيا كاتخوور، وحنا قلنا ليها ماكاتعرفيش..وتسنى آبا مزوار حتى تقواد عاد تقول لينا آجيو نديرو مسيرة !!